arnastofnun/IGC-2024 huggingface dataset:
Nöfn eru bannorð

Stöð 2 leyndi nafni mannsins, sem lamdi hestinn. Sýndi myndskeiðið fram og aftur og endurteknar fordæmingar álitsgjafa. Hún staðsetti atvikið við Vatnsenda í Reykjavík og talaði við húsráðendur, sem könnuðust við manninn. Stöðin vissi því nafnið. Í alvöruþjóðfélagi með alvörufjölmiðlum er fólk nefnt á nafn, þegar það kemur við sögu. En hér hefur myndazt ógeð á nöfnum, rétt eins og ógeð á sannleika. Oft má satt kyrrt liggja, segja Íslendingar, nöfn eins og annað. Hér er leyndarhjúpur yfir því, sem menn vilja ekki sjá né heyra. Þetta er lenzka og félagslegur rétttrúnaður. Þjóðarskömm.
Umferð skiptir máli

Loksins er spurt um áhrif á umferð. Bæjarstjórn Garðabæjar efast um, að einræðisherra Kópavogs hafi metið áhrif nýs hverfis í Glaðheimum á umferðaræðar. Til skamms tíma hafa bandalög verktaka og sveitarstjórna gengið hart fram án nokkurs tillits til umferðar. Einkum er þetta áberandi í Kópavogi og var áberandi í Reykjavík meðan Reykjavíkurlistinn réði. Skipulagt var hverfi ofan á Mýrargötu við höfnina og nú á að skipulegga hverfi úti í sjó við Örfirisey. Steininn tekur þó úr við Höfðatún, þar sem skipulagt hefur verið skrímsli á stærð við Hallgrímskirkjuturn.
Skrímslið við Höfðatún

Ég viðurkenni, að skrímslið, sem reisa á við Höfðatún, er arfur frá Reykjavíkurlistanum og spilltum athafnastjórnmálum Framsóknar. Þar á að reisa risavaxna blokk á hæð við Hallgrímskirkjuturn. Allt í kring eru gömul hús af hóflegri stærð. Þetta skrímsli er árás á borgina og umferðargetu hennar. Auðvitað rýrir það eignir í nágrenninu og skaðar hagsmuni nágranna. Ástæða var til að vona, að nýr meirihluti mundi stöðva þessa geðtruflun, en svo virðist ekki ætla að verða. Spillt athafnastjórnmál Framsóknar hafa erfzt með einum manni frá fyrri til núverandi meirihluta.
Hjálmar fær djobb

Enn eitt gæludýr Framsóknar hefur fengið starf á síðustu vikum fyrir kosningar. Hjálmar Árnason hrökklaðist úr framboði í vetur og hefur verið atvinnulaus síðan. Skyndilega var búinn til skóli, sem enginn hafði heyrt um. Starfsgreinaháskólinn verður stofnaður í borðkrók Hjálmars og látinn byrja í haust, að sögn menntaráðherra. Svona eru háskólar stofnaðir á Íslandi í dag. Þeir eru ekki bara stofnaðir úti um hreppa og grundir, heldur einnig til að útvega bara einum manni vinnu. Dýr er vinnumiðlun Framsóknar á lokaskeiði valdaferils hennar. Burt með hana.
Íslenzk omerta

Tvær heyrnarlausar og þroskaheftar konur voru misnotaðar á menninarhátíð heyrnarlausra fyrir tæpu ári. Þegar þetta er skrifað, hafa málin ekki verið kærð. Vandamálafræðingar hjá Félagi heyrnarlausra, félagsmálastjórn Kópavogs og félagsmálaráðuneytinu hafa spekúlerað. Samt hefur málið ekki verið kært. Vinnubrögðin eru þáttur í þagnarást Íslendinga. Í trú þeirra á, að allt sé gott og rétt og verði endanlega staðfest fyrir Drottni með lygum í minningargreinum. Enginn klafi á þjóðinni er þyngri en sá, sem felst í orðunum: Oft má satt kyrrt liggja. Hin íslenzka Omerta
Galinn hugarheimur

Þjórsárfundurinn gaf glimrandi innsýn í galinn hugarheim stjórnmálanna. Árni Mathiesen var einn um að vilja ekki stöðva virkjun í neðri Þjórsá. Hann notaði orðalagið, að ekki sé hægt að tala um virkjun fyrr en kaupandi sé kominn að orkunni. Þetta þýðir á íslenzku: Ekki tala um þetta mál við mig. Bjarni Harðarson lýsti hins vegar stefnu Framsóknarflokksins: Gott væri að stöðva þetta mál, en það er samt tæplega hægt. Framsókn hefur nefnilega tekið upp þá stefnu, að stóriðjustefna sé náttúruafl að ofan. Það sé ekki sé háð mannlegum vilja og komi ríkisstjórn og Framsókn ekkert við.
Samfellt vændi

Ég hafði ekkert að gera í gærkvöldi og fletti heimiliskálfi Moggans. Mér kom á óvart, að kálfurinn er nánast samfellt vændi. Þar eru viðtöl við seljendur vöru og þjónustu, sem dásama fyrirtæki sitt. Margir þeirra eru líka með auglýsingu í blaðinu. Ég hef ekki fylgzt nógu vel með kálfum dagblaða til að meta, hvort þetta er hversdagslegt eða hluti af ferli. Ef dagblöð væru almennt farin að hugsa eins og Mogginn, er hætta á ferðum. Fjölmiðlar njóta svo lítils trausts, að þeir mega ekki við því að breytast í auglýsingabæklinga. En kannski er lesendum Moggans bara alveg sama.
Bjartmarz er spillt

Þá höfum við það. Jónína Bjartmarz er spillt, enda framsóknarkerling. Hún hefur útvegað kærustu sonar síns ríkisborgararétt eftir fimmtán mánaða dvöl. Tveimur vikum fyrir kosningar. Aðrir þurfa að bíða í sjö ár. Svo virðist, sem Jónína hafi framið glæpinn með aðstoð Hildar Dungal, forstjóra Útlendingastofnunar. Ég hef haft efasemdir um dómgreind þess forstjóra frá því er ég fyrst heyrði í henni í sjónvarpi. Hún hefur gengið fram af hörku gegn útlendingum, en hefur nú gert undantekningu vegna hagsmuna ráðherra. Þetta er Ísland í dag. Vonandi linnir þessari Framsókn eftir kosningar.
Taugaáfall Framsóknar

Vinnumiðlun Framsóknar er að fara á taugum tveimur vikum fyrir kosningar. Ráðherrar hennar eru farnir að efast um framtíð sína í embætti eftir kosningar. Jón Sigurðsson vinnumiðlunarstjóri hefur látið Jóhannes Geir Sigurgeirsson fjúka úr formennsku Landsvirkjunar til að rýma fyrir gæludýrinu Páli Magnússyni. Jónína Bjartmarz hefur slefað væntanlegri tengdadóttur inn sem ríkisborgara í tæka tíð. Ætla mætti, að slíkt ofbeldi sé ekki heppilegt á lokastigi kosningabaráttunnar. En ráðherrar Framsóknar hafa öðrum hnöppum að hneppa á lokavikunum. Þeir sitja við trogið.
Skortur á mannasiðum

Bryndís Schram kom Jóni Baldvin til varnar í Mogganum í gær. Hún segir hann almennt gefa fólki gæluheiti. Samkvæmt nafnalista hennar eru sum þessi orð niðrandi. Málið er þá ekki karlremba, þegar Jón Baldvin kallar Þorgerði Katrínu ljósku. Það er bara partur af óhefluðu orðbragði hans í heimahúsum. Feill hann er að skilja ekki milli þeirrar framkomu og framkomu sinnar í sjónvarpi; skortur á mannasiðum. Það væri alvarleg vangeta hjá starfandi stjórnmálamanni, en Jón Baldvin er kominn úr bransanum. Verri eru ummæli Geirs Haarde um gagnlegar konur á ballinu og þungaðar konur í Byrginu.
Óvenjulega heimskur

Rannsóknarblaðamenn grafa nú upp fortíð Paul Wolfowitz eftir skandala hjá Alþjóðabankanum. Þar lagðist hann með undirmanni og borgaði henni með fé bankans, en þóttist vera andvígur spillingu.

Andrew Cockburn hjá Guardian skrifar um Wolfowitz sem hægri hönd Donald Rumsfeld í stríðsráðuneytinu. Hann var þar frumherji mála, sem svældu Rumsfeld burt. Meðal annars fékk hann daglegar skýrslur um árangur næturpyndinga í Abu Ghraib. Hann skipaði fyrir um Guantanamo hryllinginn. Forstjóri og rústari Alþjóðabankans ber ábyrgð á verstu og vitlausustu athöfnum ríkisstjórnar George W. Bush.
Við erum grænar

Spunakerlingar og almannatenglar í Bandaríkjunum og Bretlandi hafa klæðst grænu gervi og ganga berserksgang í grænni stefnu. Dagblöð hafa tekið upp grænar útgáfur, einkum á vefnum. Almannatenglar telja, að næstu áratugi verði græn stefna efst á baugi í samfélaginu. Þeir vilja koma sínum fyrirtækjum fyrir á þeim slóðum í litrófinu. Einkum telja þeir heppilegt að auka í senn efni fyrir konur og græningja. Væntanlega af því að konur eru grænni en karlar, sem hafa áhuga á álverum og öðru úreltu. Sprig.com hjá Washington Post er gott dæmi um þessa grænu kvennaþróun. Sjá

IHT.
Skítt veri með pakkið

Ríkisstjórnin hefur samið við Noreg og Danmörku um varnir landsins. Fólk fær að vita um innihaldið eftir undirritun. Stjórnarandstaðan hefur fallizt á þá málsmeðferð. Allir þingflokkar eru sammála um, að þjóðinni komi ekkert við, hvernig höndluð eru mikilvægustu mál landsins. Þannig hefur alltaf verið samið um varnir án nokkurrar umræðu í þjóðfélaginu um innihaldið. Þannig niðurgreiðir ríkið stóriðju og ábyrgðist milljarða til að koma upp virkjunum á viðkvæmum stöðum. Allt eru þetta risavaxin mál. Fólk fær ekki einu sinni að vita um orkuverðið. Skítt veri með pakkið.
Betra seint en aldrei

Jón Sigurðsson hefur sett Framsókn yzt á hægri kant stjórnmálanna. Í grein í Fréttablaðinu hafnar hann norrænu leiðinni til framtíðarinnar. Hann taldi hana fæla auðmagnið burt með sköttum. Síðustu forvöð eru fyrir evrópskan flokksforingja að hallast að Chicago-hagfræðinni og Washington-sáttinni, áður en hún dettur úr samkeppni utan landa engilsaxa. Svo mikið hefur brotið á auðmagnshyggju Jóns síðustu misserin, að hún er komin á flótta um heim allan. Enda vill fólk heldur búa á Norðurlöndum en í Bandaríkjunum, heldur búa í Frakklandi en í Bretlandi. Jón er bara strandaglópur.
Heimsins mestu þrasarar

Kristnum prelátum hefur jafnan verið umhugað um hina nákvæmlega réttu trú. Til dæmis hefur verið ákveðið, að guð sé þríeinn og að guð sé ekki æðri en heilagur andi og Jesús Kristur. Drepnir voru þeir, sem ekki vildu játa þetta. Þannig lék hvert kirkjuþingið á fætur öðru á reiðiskjálfi fyrr á öldum. Þannig var sprengd gjá milli grísks og rómversks rétttrúnaðar fyrir þúsund árum. Það er í samræmi við hefðir, að íslenzkir prelátar vilja vera nákvæmir í orðalagi um sambúð hjá hommum og lessum. Kannski mundi Guði líka illa, ef ríkisreknir pokaprestar feiluðu í orðalaginu.
Niður með Norðurlönd

Jón Sigurðsson, formaður Framsóknar, er andvígur norrænu lausninni á samfélaginu. Hann telur hana fæla fyrirtæki í burtu með sköttum og leiða til meira atvinnuleysis. Hann skrifaði í gær grein um þetta í Fréttablaðið. Hann minntist ekki á, að fólki líður betur á Norðurlöndum en víðast hvar í heiminum. Hann gat ekki öryggis og velferðar, sem Norðurlöndin hafa umfram Ísland. Hann gleymdi alveg, að Norðurlönd eru meðal ríkustu landa í heimi, þrátt fyrir alla skatta og skyldur. Jón vill samfélag hinna ríkustu, sem borga 10% skatt, á kostnað meðalfólks, sem borgar 38% skatt.
Eyðileggjandinn

Í leiðara í gær segir

Guardian, að Boris Jeltsín hafi verið eyðileggjandi, ekki uppbyggjandi. Tækifærissinni, sem hoppaði úr stalínisma yfir á opnun Gorbatsjovs. En gat síðan sem Rússlandsforseti ekki þróað lýðræði. Þekktastur er hann fyrir að gefa ríkiseigur í hendur ólígarka, sem síðan tóku öll völd. Við þetta má bæta, að hann var róni, sem lá dögum saman í rúminu í timburmönnum. Í tremmanum gaf hann öryggisverði sínum færi á að erfa völdin. Pútín lék hlutverk Sejanusar frá Róm hinni fornu og byggði upp einræði á herðum leyniþjónustunnar og nokkurra óligarka.
Tíu leiðir að fasisma

Þú ert við völd og vilt koma á fasisma. Þú gerir þetta: 1. Þú býrð til ógnvekjandi óvini, einn innlendan og annan erlendan. 2. Þú býrð til gúlag. 3. Þú býrð til stétt fauta. 4. Þú setur upp öryggislögreglu. 5. Þú hrellir borgaralega andstöðuhópa. 6. Þú fangelsar og náðar án dóms og laga. 7. Þú tekur einstaklinga í gegn. 8. Þú nærð tökum á fjölmiðlum. 9. Þú lætur andstöðu jafngilda landráðum. 10. Þú tekur lög og rétt úr sambandi.

Naomi Wolf segir í grein í Guardian, að tíu skrefin séu sameiginleg fastistum, svo sem Hitler og Pinochet. Og að Bush sé kominn áleiðis á öllum skrefunum.
Ritskoðun í Rússlandi

Leyniþjónusta Pútíns hefur tekið stjórn á öllum mikilvægum fjölmiðlum í landinu. Stærstu útvarpskeðju landsins hefur verið skipað að hafa minnst 50% frétta jákvæðar. Bönnuð er svokölluð jaðarmennska, svo sem frásagnir af mótmælum á vegum Kasparovs, fyrrverandi heimsmeistara í skák. Hann er sakaður um róttækar skoðanir og “vandalisma”. Nú er stjórn hins nýja Stalíns farin að eltast við bloggara með húsleit gegn netþjónum. Allt er þetta undirbúningur kosninganna, sem verða í haust. Félagi Pútín stefnir að einræði á borð við það, þegar félagi Stalín fékk 101% atkvæða. Sjá

IHT.
Preston um Frakkland

Preston um Frakkland

Í Guardian í gær gerir Peter Preston grín að engilsaxnesku áráttunni að gera grín að Frökkum. Hann segir þvætting, að hagur fólks sé betri í Bretlandi og Bandaríkjunum. Hann bendir á betri vegi og lestir í Frakklandi; frábæra heilsugæzlu; mikla tækniást; snjallari skriffinna í embættum; og stjórnvöld, sem föttuðu Íraksmálið. Síðasta forsendan skýrir, af hverju Bandaríkjamönnum er illa við Frakka. Við þetta má bæta, að Frakkar gátu mótað Evrópusambandið í sinni mynd og búa til bezta mat í heimi. Svo eru vísitölur hagfræðinnar lygi. Svo sem tölur um hagvöxt.
Geðveikrahælið

Oddviti meirihlutans í öldungadeild Bandaríkjaþings, Harry Reid, segir hernámsstefnuna gjaldþrota í Írak. Ekki hafi neinn tilgang að senda þangað fleiri hermenn. Blóð mun áfram renna, þótt reistir verði múrar víða um land. Því að trúarflokkarnir eru að undirbúa valdatöku eftir brottför hernámsliðsins. Sjítar munu þá fara með sigur af hólmi, því að þeir eru helmingur íbúanna. Sjítar ráða líka ferðinni í Íran, sem ráðamenn Bandaríkjanna og John McCain forsetaframbjóðandi vilja sprengja í tætlur. Í Guardian er Hvíta húsið í Washington kallað “geðveikrahæli”.
Vatnsmýrin er vinsælust

Fólk hefur raunsærri hugmyndir um framtíð flugs innanlands en stjórnmálamenn og sérfræðingar. Könnun Fréttablaðsins sýnir, að það vill hafa flugvöll áfram í Vatnsmýri. Að þeim kosti frágengnum vill það hafa innanlandsflug á Keflavíkurvelli. Mjög fáir vilja hafa völlinn á Hólmsheiði og nánast engir vilja hafa hann á Lönguskerjum. Hafa þeir tveir kostir þó verið rækilega auglýstir, en hinir tveir gagnrýndir. Það stríðir bara gegn heilbrigðri skynsemi almennings að lagður verði nýr flugvöllur, þegar tveir vellir eru til. Valið stendur því milli Vatnsmýrar og Keflavíkurvallar.
Feimna fylgið finnst

Framsóknarmenn skammast sín, þegar þeir eru spurðir í könnunum og vilja helzt ekki segja til flokks. Því mælist Framsókn illa í könnunum. Síðast halaði flokkurinn inn tölvuert fylgi á síðustu vikunum fyrir kosningar, því að kjósendur flokksins komu þá loksins út úr fylgsnunum. Þetta er eðlilegt fyrir flokk, sem er í rauninni vinnumiðlun og spillingarmiðlun. Skjólstæðingar flokksins eru margir, en mælast seint og illa. Það er óeðlilegt að afkastamikill flokkur í sértækri góðsemi hafi innan við 10% fylgi. Enda er það nú að koma í ljós þremur vikum fyrir kosningar.
Greinar um hestamennsku

Árin 2003-2005 var ég útgáfustjóri hestablaðsins Eiðfaxa. Þá skrifaði ég í blaðið fjölda greina um hestamennsku, einkum um langferðir á sumrum. Þar er meðal annars fjallað um útbúnað á ferðum, klæðnað fólks og rekstur hrossa. Allt var það byggt á uppsafnaðri reynslu ýmissa manna. Greinarnar hafa nú verið settar í gagnabankann www.jonas.is. Til að finna grein nægir að fara í leitarboxið hér vinstra megin og skrifa þar inn leitarorð, t.d. “stígvéli”, “GPS”, “mél”. Ef menn vilja nota ítarlegri leið, þurfa þeir að fara í flokkinn “Greinar”, þar sem eru leitarbox fyrir mörg leitarorð í senn.
Loforð til ills

Um leið og rannsókn sýndi, að Sjálfstæðisflokkurinn hefur svikið allan þorra síðustu kosningaloforða, stórjókst fylgi flokksins. Kjósendur hans kæra sig nefnilega sumir kollótta um kosningaloforð og aðrir þeirra vona fremur en hitt, að þau verði svikin. Loforð kosta nefnilega peninga, sem kjósendur flokksins telja afleitt. Þeir telja hlutverk ráðamanna flokksins vera að tryggja fjörugt atvinnulíf og fulla vinnu, gott svigrúm fyrir athafnir fólks. Flokknum hefur tekizt að halda úti sveiflu og spennu síðustu árin. Meira heimta kjósendur ekki. Er það ekki bara í lagi?
Athafnastjórnmál

Ég fær gæsahúð, þegar ég heyri pólitíkus tala um athafnastjórnmál. Athafnir eiga heima í atvinnulífinu, þar sem menn taka áhættu. Pólitíkusar taka hins vegar enga fjárhagslega ábyrgð af áhættu á kostnað greiðenda skatts og útsvars. Athafnapólitíkusinn er vinur verktaka, sem vilja reisa háhýsi á dýrum lóðum ofan í gömlum hverfum. Sem vilja reisa orkuver á ábyrgð ríkisins og á kostnað orkunotenda. Sem vilja reisa flugvöll og íbúðir úti í sjó. Athafnastjórnmál eru fínt orð um pólitíkusa, sem ekki hafa vaxið upp úr sandkassa og spillingu. Þeir eru hættulegir.
Múrinn í Bagdað

Bandaríkin hafa fundið lausn á borgarastríði Íraks, fimm kílómetra langan múr gegnum Bagdað til að skilja milli sjíta og súnníta. Múrinn á að verða tilbúinn eftir mánuð og varðveita súnníta í eins konar gettó. Hann minnir á múrinn, sem Ísrael reisti í Palestínu og múrinn, sem Bretland reisti í Ulster. Samanlagt eiga múrinn og Tígris-fljót að vera Kínamúr milli súnníta vestan ár og sjíta austan ár. Hernámið hefur enga lausn á vandræðum Íraks og beitir aðskilnaðarstefnu í staðinn. Á endanum verður landinu skipt í þrjú ríki kúrda, sjíta og súnníta.
Reglur Jónasar um stíl:

1. Skrifaðu eins og fólk, ekki eins og fræðimenn.

2. Settu sem víðast punkt og stóran staf.

3. Strikaðu út óþörf orð, helmingaðu textann.

4. Forðastu klisjur, þær voru sniðugar bara einu sinni.

5. Keyrðu á sértækum sagnorðum og notaðu sértækt frumlag.

6. Notaðu stuttan, skýran og spennandi texta.

7. Sparaðu lýsingarorð, atviksorð, þolmynd og viðtengingarhátt.

8. Hafðu innganginn skýran og sértækan.
Frakkland er himnaríki

Evrópumenn lifa lengur en Bandaríkjamenn, sumar þjóðir þremur til fjórum árum lengur. Enn meiri verður munurinn, ef aðeins eru talin árin, sem fólk er við góða heilsu. Allar heilsutölur eru raunar hagstæðari í Evrópu en í Bandaríkjunum, svo sem lágur ungbarnadauði. Heilsugæzla er mun betri í Evrópu, enda yfirleitt ríkisrekin. Frakkar hafa einna bezta kerfið. Þar vilja líka flestir eiga sér dvalarstað í ellinni. Frönsk sveit gengur næst himnaríki að mati kaupenda fasteigna. Matvæli eru bezt í Frakklandi. Engilsaxar reyna mjög að gera grín að Frökkum. En væri nær að öfunda þá.
Sparka í leppa sína

Í erlendum fjölmiðlum hefur undanfarið verið vakin athygli á slæmri framkomu Bandaríkjanna við stuðningsmenn í Írak. Ég sagði 12.4. frá grein George Packer í The New Yorker um nokkra Íraka, sem unnu fyrir Bandaríkin og treystu þeim. Þess vegna lentu þeir í ógæfu, hundeltir af fólki og fengu enga vernd. Í gær skrifaði svo

Kirk W. Johnson í International Herald Tribune um fleiri Íraka, sem lentu í vandræðum vegna lítils áhuga kanans á velferð þeirra. Af þessum greinum má ráða, að Bandaríkjamenn koma kerfisbundið illa fram við leppa sína og fyrirlíta þá.
Framhjá Nató

Bandaríkin eru að semja við Pólland og Tékkland um að setja þar upp varnir gegn eldflaugum. Þetta er hluti af hnattrænni öryggisregnhlíf, sem byrjað er að setja upp í Kaliforníu og Alaska. Bandaríkin gera þetta framhjá Atlantshafsbandalaginu í beinum samningum við hægri sinnaðar ríkisstjórnir. Þetta fer í taugar ráðamanna í Vestur-Evrópu. Þeir telja, að Nató sé vettvangurinn fyrir svona verkefni. Sumir segja bandalagið vera orðið úrelt eftir lok kalda stíðsins. Beinu samningarnir benda til, að Bandaríkin telji svo vera. Í gær féllst Nató svo á að láta þetta yfir sig ganga.
Economist gerir grín

Í gærkvöldi vitnaði

Economist í hershöfðingjann Tommy Franks, sem sagði, að Douglas Feith væri mesta fífl á jörðinni. Feith er einn af nýja íhaldinu, sem nú eru spottaðir í Bandaríkjunum. Paul Wolfowitz þóttist hreinsa spillingu í Alþjóðabankanum og datt sjálfur á bólakaf í hana. Donald Rumsfeld var rekinn, Lewis Scooter Libby er fyrir rétti. Richard Perle og David Frum eru flúnir inn í American Enterprise Institute. Economist segir, að þessir menn, sem hófu stríð við Írak, séu búnir að vera. Þeir hafi orðið aðhlátursefni, er þeir komust til valda; urðu “disaster”, segir Economist.
Lekinn segir satt

Lekin skjöl úr brezka stjórnarráðinu sýna markvissa lygi Tony Blair til að koma á stríði gegn Írak.

Richard Norton-Taylor, sérfræðingur öryggismála hjá Guardian, skrifaði í gær grein í blaðið um skjölin, sem láku. Þau sýna, að brezka leyniþjónustan vissi, að engin stóreyðingarvopn voru í Írak við lok valdaferils Saddam Hussein. Hún varaði stjórnvöld við, að fréttir um slíkt væru uppspuni bandarískra hagsmunaaðila. Skjölin sýna, að þáverandi utanríkisráðherra Breta, Jack Straw, reyndi að hafa vit fyrir Blair, en tókst ekki. Norton-Taylor telur framferði Blair hafa verið glæpsamlegt.
Þungamiðjan færist

Þungamiðja búsetu á höfuðborgarsvæðinu færist smám saman austur, en ekki suður. Síðustu árin hefur miðjan færzt eftir Fossvogshverfi, um 44 metra á síðasta ári. Ekkert bendir til, að miðjan flytjist í Kópavog, sem senn er fullbyggður. Bráðum fara að segja til sín framkvæmdir í Norðlingaholti og Úlfarsfelli. Síðan kemur til skjalanna byggð á Kjalarnesi. Þess vegna er engin hætta á, að Reykvíkingar missi þungamiðjuna úr höndum sér næstu áratugina. Mestar líkur eru á, að miðjan mjakist norður fyrir Bústaðaveg yfir í Gerðin og endi á Elliðaárbrúnni.
Allir á mölina

Íslendingar eiga að búa á höfuðborgarsvæðinu. Það er ódýrast og hagkvæmast. Við þurfum ekki lengur verstöðvar við ströndina. Fiskurinn er verkaður um borð eða settur á fiskmarkaði við Faxaflóa. Það er dauðadómur yfir stofnun að senda hana út á land, samanber Byggðastofnun á Króknum og Landmælingar á Akranesi. Ekkert vit er í að hafa háskóla úti um allar trissur. Þar myndast ekki akademískt andrúmsloft. Enda helzt fólk ekki við í plássum án þess að væla um skort á álveri, olíuhreinsistöð, háskóla og svo framvegis, allt á kostnað ríkisins. Ódýrara er að flytja fólkið suður. Hér er nóg pláss fyrir alla.
Lélegur lestur

Börn lesa ekki lengur. Þau læra lestur, en þjálfa hann ekki á tugum og hundruðum bóka. Tölvuleikir hafa komið í stað bóka. Þeir geta þjálfað hugann, en ekki á sama hátt og bækur gerðu áður. Við erum að rækta kynslóðir, sem ekki notfæra sér bækur. Það mun fljótt hafa megináhrif í samfélaginu. Blöð og tímarit verða minna lesin og auðvitað minna keypt en áður. Texti á vefnum verður styttri og þjappaðri en hann hefur hingað til verið á pappír. Textagerðarmenn þurfa að temja sér stíl, sem tekur mið af óbeit lesenda á að þola froðu. Tími hennar er liðinn.
Vottun eða gegnsæi

Ísland hefur mestan launamun kynja í Vestur-Evrópu. Þess vegna harðna kröfur um gegnsæi launa. Ráðamenn fyrirtækja verjast, enda finnst þeim óþægilegt að geta ekki pukrast með laun. Þaðan kom hugmynd um að setja upp vottun í stað gegnsæis. Eins og ráðgert var um tíma, að ríkisendurskoðandi vottaði fjárreiður stjórnmálaflokka. Vottum er ágæt, en hún jafngildir ekki lýðræði. Vottun á heima í flóknum, tæknilegum atriðum, svo sem gæðavottun matvæla. Á pólitískum sviðum getur vottun hins vegar engan vegin komið í stað gegnsæis, sem er helzta forsenda lýðræðis.
Árni á Suðurlandið

Sjálfstæðisflokkurinn sækir fram á Suðurlandi, einkum í Eyjum, undir öruggri forustu hins lífsreynda Árna Johnsen. Fylgi flokksins er 40% í kjördæminu og 48% í Eyjum. Þetta meginfylgi er ekki Árna Mathiesen að þakka, heldur sjálfu náttúruaflinu, sem frægast varð af útistöðum við lög og rétt. Flokkurinn verður áfram í stjórn eftir kosningar. Þegar hann velur sér ráðherraembætti í næstu ríkisstjórn, getur hann tæpast neitað mesta sigurvegara sínum um ráðherraembætti. Því verður stutt og brött sigurbrautin frá Kvíabryggju í stjórnarráðið að þessu sinni.
Vinnumiðlun auglýsir stíft

Mánuður er til kosninga og tími kominn til að loka eyrunum. Of mikill hávaði er framundan. Þar hefur fremst farið í flokki vinnumiðlunin Framsókn, sem lengi hefur auglýst stíft í sjónvarpi. Hún mun sennilega eyða meiru en aðrir í kosningabaráttu, enda var hún tregust í samstarf um að tempra útgjöld. Vinnumiðlunin verður komin upp í tugi milljóna króna áður en aðrir fara almennilega af stað. Aftur mun hún sýna sjónhverfingar, sem kjósendur fatta ekki. Þeir hafa alltaf látið plata sig. Fyrir átta árum héldu þeir, að Framsókn mundi afnema fíkniefni í landinu.
Bezta bókabúðin

Stundum fer ég í bókabúð, ráfa þar um, tek upp bækur öðru hverju og fletti þeim. Fer út með þrjár bækur. Það er alltaf sama búðin, Amazon á vefnum. Eini gallinn við hana er, að ég fæ bækurnar í flugpósti eftir mánuð. Póstkerfið er svo lélegt í Bandaríkjunum, að ég þarf hraðpóst til að fá sömu þjónustu og í flugpósti frá Evrópu. En búðin bætir þetta upp með aðstoð við að velja bækur. Þarna má lesa ritdóma fagmanna og leikmanna, fletta síðum, lesa efnisyfirlit. Á grundvelli fyrri kaupa kemur Amazon með tillögur um frekari bókakaup. Það leiðir til síðari ferða í bókabúðina.
Bráðþroska terroristar

Desree Watson, SEX ára, tekin af löggu í leikskóla í Florida, handjárnuð, flutt á lögreglustöð og kærð fyrir ofbeldi á almennafæri. Chelsea Fraser, ÞRETTÁN ára, var handjárnuð, flutt á lögreglustöð í New York og höfð hlekkjuð við staur í þrjár stundir fyrir að skrifa “OK” á borð. Gerard Mungo, SJÖ ára, var tekinn á gangstétt í New York, fluttur á lögreglustöð og hlekkjaður við bekk í tvo tíma fyrir að sitja á vélhjóli, sem var ekki í gangi. Gene Stephens glæpasérfræðingur segir, að í eðli barna sé uppreisn, sem þurfi að kæfa. Fasistar eru svona hræddir við terrorista.